SOS gee duidelikheid oor kleuterskole se heropening - Solidariteit WêreldSolidariteit Wêreld
Tuis › Nuuskantoor › SOS gee duidelikheid oor kleuterskole se heropening
Die heropening van kleuterskole en graad R-klasse het vandeesweek behoorlik vir ’n storm op sosiale media gesorg. Almal is onseker oor wanneer die kleuters en graad R’e weer sal kan skool toe gaan, en boonop het die betrokke ministers verwarrende uitlatings gemaak.
Hier is bietjie duidelikheid uit die perd se bek:
Die eerste onderskeid wat getref moet word, is dat ’n kleuterskool óf by die departement van basiese onderwys, óf by die departement van maatskaplike ontwikkeling geregistreer kan word. Graad R-klasse val egter onder die departement van basiese onderwys.
Solidariteit Skoleondersteuningsentrum (SOS) se kleuterskole-saak word tans, namens kleuterskole wat by die departement van maatskaplike ontwikkeling geregistreer is, sonder aanhoor bereg. Dit beteken regter Fabricius sal slegs van die hofstukke soos deur die betrokke partye aan hom verskaf, gebruik maak om uitspraak te lewer. Geen mondelinge argumente sal dus verder in die hof gevoer word oor die saak nie.
Die regter het vandag weer gevra dat twee verdere betoë rakende die regulasies wat die afgelope week gepubliseer is, en media uitlatings daaroor, aan hom gestuur word.
Uitspraak word Maandag 6 Julie verwag. Die uitspraak is belangrik, want daar was voorheen geen datum vir die heropening van skole vir vroeë kinderontwikkeling (VKO-skole), wat deel is van die departement van maatskaplike ontwikkeling, gewees nie. Hierdie datum wat bepaal sal word, is ook onafhanklik van skole wat by die departement van basiese onderwys geregistreer is.
Die Minister van Basiese Onderwys, Angie Motshekga, het op 29 Junie 2020 gewysigde direktiewe gepubliseer oor die heropening van skole wat by die departement van basiese onderwys geregistreer is, en waarin die verwysing na “Pre-Grade R” uit die definisie geskrap is.
Die implikasie hiervan is dat slegs graad R-klasse in skole en VKO-sentrums wat by die departement van basiese onderwys geregistreer is, op 6 Julie vir kinders mag heropen. Die direktief maak nie meer voorsiening vir die hervatting van voorgraadse klasse (voor graad R) nie, en ’n VKO-sentrum mag dus nie op 6 Julie vir die jonger voorgraadse kleuters open nie.
Donderdag | 13 Augustus | 2020
Slegs enkele gehelp deur skema wat talle moes bystaan
Eskom-pensioen betaal R104m uit as spesiale Covid-19-bonus
Dinsdag | 11 Augustus | 2020
Beskerm jou werk in grootste werksmagskommeling van ons tyd
Vrydag | 07 Augustus | 2020
Is jou kind beskerm in die werkplek?